शिवानी कुमारी खाली 19 बरिस के बारी, बाकिर उनकरा लागेला कि अब उनकर बखत खतम हो गइल.
बिहार के समस्तीपुर जिला के उनकर गांव गंगसरा में लइकी लोग के बियाह काचे उमिर में क देहल जाला. लइकी दसवां पास कइली, चाहे 17-18 बरिस के भइली ना कि उनकरा खातिर दूल्हा खोजाए लागेला.
शिवानी आपन बियाह टाले में जीत त गइली. अभी ऊ बीकॉम दोसर बरिस में बारी. ऊ हमेशा से कॉलेज जाए के चाहत रहस. बाकिर ऊ कबो सपना में भी ना सोचले रहली कि पढ़े खातिर ऊ अइसे अकेल्ला पड़ जइहन. ऊ हमनी से आपन घरे बतियावे लेल तइयार ना भइली. उहंवा ऊ खुल के बात ना कर सकत रहस. एहि से हमनी उनकर पड़ोसी के घरे मिलनी. ऊ बतवली, "गांव में हमार सब सहेली लोग के बियाह हो गइल बा. जवन लइकी लोग के साथे हम बड़ भइनी, स्कूल में पढ़नी ऊ सभे हमरा छोड़ ससुराल चल गइली." पड़ोसी के इहंवा भी ऊ घर के पिछवाड़ा में बात करे पर जोर देली. इहंवा हमनी बकरी के रहे वाला जगह पर मिलनी. ऊ बतवली, "कोरोना घरिया कॉलेज में हमार अंतिम सहेली के भी बियाह हो गइल." (एह कहानी में सबके नाम बदल दिहल गइल बा)
शिवानी के कहनाम बा कि उनकर समाज में शायदे कवनो लइकी के कॉलेज जाए के मौका मिलेला. ऊ रविदास समुदाय (चमार जाति के एगो उपसमूह ) से बारी. ई लोग महादलित वर्ग से आवेला. महादलित- एगो सामूहिक शब्द हवे. बिहार सरकार 2007 में सूचीबद्ध अनुसूचित जाति के 21 गो गंभीर रूप से वंचित समुदाय के ई नाम देहल गइल बा.
शिवानी के माई-बाबूजी लोग खेत मजदूर के काम करेला. महीना में ऊ लोग के 10,000 रुपइया के कमाई हो जाला. शिवानी तीन बहिन आ दू भाई बारी. बहिन लोग 10, 15 आ ऊ 19 बरिस, आ भाई 13 आउर 17 बरिस के बारन. माई, 42 बरिस के मीना देवी, के बच्चा लोग के बहुते चिंता रहेला. मीना देवी बतइली, "हमरा दिन भर आपन लइकन के चिंता लागल रहेला. बेटी के दहेज कइसे पूरा होई, ओकरा बारे में सोचत रहिले." ऊ एगो बड़ घर बनावे के चाहत बारी- ए्बेस्टस के छत वाला घर. अभी ईंट वाला एह घर में खाली एगो बेडरूम बा. तीन गो पड़ोसी संगे ऊ सभ के एके टॉयलेट में जाए के पड़ेला. ऊ कहतारी, "हम चाहत बानी कि पतोह लोग जब हमरा घरे आवे, ओह लोग के आराम मिले, ऊ लोग इहंवा खुश रहे." शिवानी जदी कॉलेज जाए खातिर जोर ना लगइले रहती, त साफ बा कि घर में पढ़ाई-लिखाई पे ध्यान देवे वाला कोई नइखे.
गांव के कुछ लइकी आ मेहरारू लोग के जिनगी खाली एह ताने पर ना रुकेला.
नेहा कुमारी, 17 बरिस, जब आपन बियाह के विरोध करेली, त घर में मारपीट होखे लागेला. भाई-बहिन वाला एगो छोट कमरा में घुस के चुपचाप ऊ हमनी से बतियावत बारी. ऊ कहली, "बियाह खातिर जबे कोई रिश्ता आवेला, हम मना क दिहिले. बाबूजी गुस्सा में माई के पीटे लागेलन. हमरा पता बा, माई हमरा खातिर केतना बड़ कीमत चुकावत बारी." ई जगह ओह कमरा से दूर बा, जहंवा उनकर बाबूजी दुपहरिया में आराम करत बारन. नेहा मुस्कुरात बतइली कि कमरा के एगो कोना उनका पढ़े खातिर जमावल रहेला. इहंवा उनकर कॉपी-किताब केहू ना छू सके.
उनकर माई नैना देवी के कहनाम बा कि मार खाएल मामूली कीमत चुकावल बा.
पढ़े ना देहल जाई, बियाह करे पे मजबूर कइल जाई त ऊ कहेली कि हम जहर खा के मर जाएम.
हम अइसन होत कइसे देख सकत बानी?" नैना देवी, 39 बरिस, आपन घर के अकेला कमावे वाली बारी.
मजूरी से नैना के 5000 रुपइया के कमाई हो जाला. बाकिर एकरा से पूरा खरचा ना चलेला.
उनकरा आपन रिश्तेदार सभ से भी मदद लेवे के पड़ेला.
नैना देवी के कहनाम बा कि मार खाएल मामूली कीमत चुकावल बा. ऊ त नैना के कॉलेज में पढ़ावे खातिर आपन जेवर भी बेचे के सोचत बारी. ऊ कहली, 'ओकरा अगर पढ़े ना देहल जाई, आ बियाह करे पे मजबूर कइल जाई त ऊ कहेली कि जहर खा के मर जाएम. हम अइसन होत कइसे देख सकत बानी?'
बिहार के 42.5 प्रतिशत लइकी लोग के बियाह 18 बरिस से पहिले हो जाला. मतलब देश में बियाह के कानूनी उमिर ( बाल विवाह निषेध अधिनियम 2006 के हिसाब से) जे बा, ओकरा से पहिले. राष्ट्रीय परिवार स्वास्थ्य सर्वेक्षण ( एनएफएचएस -4, 2015-16) के मानल जाव त देश भर के आंकड़ा से ई 26.8 प्रतिशत जादे बा. समस्तीपुर में त ई आंकड़ा आउर भी जादे, 52.3 प्रतिशत हो गईल बा.
नेहा आ शिवानी जइसन लइकी लोग के पढ़ाई पर त एकर असर होखबे करेला, एकरा अलावा भी कम उमिर में बियाह से कई तरह के परेसानी आवेला. नई दिल्ली के इंटरनेशनल फूड पॉलिसी रिसर्च इंस्टीट्यूट में एगो सीनियर रिसर्च फेलो बारी, पूर्णिमा मेनन. उनकर कहनाम बा, "भलहीं बिहार में प्रजनन क्षमता कम भइल बा (2005-06 में 4 से गिरके 2015-16 में 3.4 आउर एनएफएचएस 2019-20 में 3 हो गइल), बाकिर हमनी जानतानी कि कम उमिर में जे लइकी के बियाह होखेला, ओकर गरीब आ कमजोर होखे के जादे संभावना होखेला. अइसन में बियाह के बाद ऊ लोग के देह आउर खराब हो जाला." जल्दी बियाह होखे से लइकी आ जनाना के सेहत पर का असर होखेला, एकरा बाहे में पूर्णिमा खूब पढ़ले आ जानकारी जुटइले बारी.
कुछ दिन खातिर, 16 बरिस के गौरी कुमारी आपन बियाह टाले में सफल रहली. ऊ आपन सात भाई बहिन में सबसे बड़ हई. सबके उमिर 9 से 24 बरिस के बीच हवे. उनकर परिवार भी भुइया जाति से आवेला . सबसे बड़ होखे के कारण माई-बाबूजी लोग केतना बेरा उनकर बियाह करे के कोशिश कइलक. हर बेरा गौरी ओह लोग के मनावे में सफल रहली. बाकिर मई 2020 आइल, त भाग्य उनकर साथ ना देलक.
बाकिर गौरी के मना कइला, आ पुलिस के फोन करे के धमकी ढेर देर काम ना कइलक. पिछला साल मई में उनका परिवार के एगो लइका मिलल, जे कॉलेज में पढ़त रहे. घरवाला लोग हड़बड़ा के दु-चार लोग के सामने बियाह कर देलक. इहंवा तक कि एह बियाह में गौरी के बाबूजी भी ना आ सकलन. ऊ ओह घरिया मुंबई के थोक बाजार में दिहाड़ी मजदूरी के काम करत रहलन. लॉकडाउन के कारण उहंवा से निकल ना पइलन.
पारी आ काउंटरमीडिया ट्रस्ट देश भर में गंउवा के किशोरी आउर जनाना के केंद्र में रख रिपोर्टिंग करेला. राष्ट्रीय स्तर पर चले वाला ई प्रोजेक्ट ' पापुलेशन फ़ाउंडेशन ऑफ़ इंडिया ' के पहल के हिस्सा बा. इहंवा हमनी के मकसद आम जनन के आवाज आ ओह लोग के जीवन के अनभव के मदद से महत्वपूर्ण बाकिर हाशिया पर पड़ल समुदायन के हालत के पड़ता कइल बा.
रउआ ई लेख के छापल चाहत कइल चाहत बानी? बिनती बा [email protected] पर मेल करीं आ एकर एगो कॉपी [email protected] पर भेज दीहीं .
